[pic] | KOMISIJA EVROPSKIH SKUPNOSTI |

Bruselj, 8.9.2006

COM(2006) 486 konč.

2006/0165 (CNS)

Predlog

DIREKTIVA SVETA

o spremembi Direktive Sveta 92/84/EGS o približevanju trošarinskih stopenj za alkohol in alkoholne pijače

(predložila Komisija)

OBRAZLOŽITVENI MEMORANDUM

1) OZADJE PREDLOGA

- Razlogi za predlog in njegovi cilji

Direktiva Sveta 92/84/EGS z dne 19. oktobra 1992 o približevanju trošarinskih stopenj za alkohol in alkoholne pijače določa najnižje trošarinske stopnje za vsako kategorijo izdelkov. V skladu s členom 8 Direktive se od Komisije zahteva, da opravi redne preglede in pripravi poročilo ter, kadar je to ustrezno, predlog, na podlagi katerega Svet pregleda trošarinske stopnje, ki jih določa navedena direktiva.

V poročilu Komisije, ki je bilo predloženo 26. maja 2004, je bilo ugotovljeno, da je za zagotovitev pravilnega delovanja notranjega trga v različnih državah članicah potrebna večja konvergentnost trošarin, zlasti v zvezi z morebitnim izkrivljanjem konkurence in goljufijami. Poročila pa ni spremljal predlog, saj je bilo bolj namenjeno spodbuditvi razprave v Svetu, Evropskem parlamentu in Evropskem ekonomsko-socialnem odboru.

Po takšnih razpravah je Svet 12. aprila 2005 Komisijo pozval, „da pripravi predlog v zvezi s prilagoditvijo najnižjih trošarinskih stopenj zaradi preprečitve padca realne vrednosti najnižjih stopenj v Skupnosti, ki bi omogočil prehodno obdobje in odstopanja za tiste države članice, ki bi lahko imele težave pri zvišanju svojih stopenj; Komisija bi morala ustrezno upoštevati splošno politično občutljivost tega posebnega vprašanja“.

Komisija na podlagi presoje stališča predlaga spremembe Direktive 92/84/EGS:

- z revalorizacijo najnižjih stopenj za alkohol, vmesne izdelke in pivo glede na inflacijo od leta 1993 do 2005, ki je na stopnji 31 %, z začetkom veljavnosti 1. januarja 2008;

- z omogočanjem, in sicer na podlagi odstopanj, prehodnega obdobja do 1. januarja 2010 za tiste države članice, ki bi lahko imele težave pri zvišanju svojih nacionalnih stopenj do 1. januarja 2008 zaradi doseganja revaloriziranih najnižjih stopenj, pri čemer se taka prehodna obdobja določijo na podlagi potrebnih naporov zadevnih držav članic;

- z določitvijo postopka pregleda v skladu s členom 8 Direktive tako, da bo bolj prožen in manj težaven, ter podaljšanjem obdobja pregleda z 2 let na 4.

Predvsem je namen revalorizacije najnižjih stopenj ponovna vzpostavitev njihove realne vrednost iz leta 1992. Zvišanje najnižjih stopenj zaradi obračuna inflacije praviloma ne zagotovi povečanja realne vrednosti. Če pa nekatere najnižje stopnje ne bi bile usklajene z inflacijo, bi to povzročilo zmanjšanje njihove realne vrednosti. Zaradi tega so takšna zvišanja najnižjih stopenj potrebna zato, da se stopnje ohranijo na ravni, s katero se je strinjal Svet leta 1992, kar je zahteva za zagotovitev delovanja notranjega trga brez davčnih meja.

Treba je poudariti, da so kategorije alkoholnih pijač, za katere so bile dogovorjene najnižje trošarinske stopnje leta 1992 in so zato predmet revalorizacije, pivo, vmesni izdelki in alkohol. Najnižja stopnja za vino je nična in zato revalorizacija za navedeno stopnjo ne velja.

- Splošno ozadje

Okvir Skupnosti v zvezi s trošarino za alkohol in alkoholne pijače je določen v dveh direktivah. Direktiva Sveta 92/83/EGS z dne 19. oktobra 1992 o uskladitvi strukture trošarin za alkohol in alkoholne pijače določa enotne opredelitve izdelkov, ki so zavezani trošarini, opredeli metodo izračuna trošarine in merila, po katerih lahko nekateri izdelki izpolnjujejo pogoje za oprostitev ali za nižje stopnje. Direktiva Sveta 92/84/EGS z dne 19. oktobra 1992 o približevanju trošarinskih stopenj za alkohol in alkoholne pijače določa najnižje trošarinske stopnje za vsako kategorijo izdelkov. Ta predlog se nanaša le na Direktivo Sveta 92/84/EGS o približevanju trošarinskih stopenj za alkohol in alkoholne pijače.

V skladu s členom 8 Direktive Sveta 92/84/EGS se opravi postopek rednega pregleda.

V skladu s tem predpisom je bilo prvo poročilo Komisije predloženo 13. septembra 1995. Poročila ni spremljal predlog, temveč je le opozorilo na nekatere težave.

Drugo poročilo Komisije je bilo predloženo 26. maja 2004, sledil pa mu je postopek širokega posvetovanja, v katerem so sodelovali nacionalni organi, predstavniki gospodarstva in interesne skupine. V poročilu je bilo ugotovljeno, da je za zmanjšanje izkrivljanja konkurence in goljufij potrebna večja konvergentnost trošarin v različnih državah članicah.. Vendar zaradi zelo različnih pogledov v državah članicah na ustrezne ravni najnižjih stopenj in zaradi dejstva, da bo za vsako spremembo potrebno soglasje, Komisija takrat ni pripravila predloga. Namesto tega je Komisija nakazala, da želi v Svetu, Evropskem parlamentu in Evropskem ekonomsko-socialnem odboru spodbuditi obširno razpravo, na podlagi izida te razprave pa bo Komisija odločila, ali naj vloži predlog o vseh ali le nekaterih vprašanjih, obravnavanih v poročilu, ali ne.

Temu so sledile razprave. Na koncu je Svet zlasti opozoril na splošno zbližanje pogledov, da je treba najnižje trošarinske stopnje prilagoditi zaradi kritja inflacije in ponovne vzpostavitve njihove realne vrednosti. Komisija je izračunala, da je po podatkih Eurostata o letni stopnji spremembe HICP (harmoniziranega indeksa cen življenjskih potrebščin) od leta 1993 do leta 2005 skupna stopnja inflacije v celotni EU za obdobje od 1. januarja 1993 do 31. decembra 2002 znašala 31 %[1].

- Sedanje določbe na področju, na katero se nanaša predlog

Direktiva Sveta 92/84/EGS z dne 19. oktobra 1992 o približevanju trošarinskih stopenj za alkohol in alkoholne pijače, ki za vsako kategorijo izdelkov določa najnižje trošarinske stopnje, določene leta 1992 in veljavne od 1. januarja 1993:

Izdelek | Stopnja izraženana | Sedanja najnižja stopnja |

Vino (mirno in peneče) | Hl | 0 € |

Pivo | Plato stopnja na hl ali Stopnja alkohola na hl* | 0,748 € ali 1,87 € |

Vmesni izdelki | Hl | 45 € |

Alkohol | Hl čistega alkohola | 550 € |

* Direktiva daje državam članicam možnost, da naloži trošarino po stopnji, ki ustreza plato stopnji ali stopnji prostorninske vsebnosti čistega alkohola.

- Usklajenost z drugimi politikami in cilji Unije

Predlog je v skladu z glavnimi politikami in cilji Unije. Predlagana zvišanja najnižjih stopenj so potrebna zato, da se stopnje ohranijo na ravni, s katero se je strinjal Svet leta 1992, kar je minimalna zahteva za zagotovitev pravilnega delovanja notranjega trga brez davčnih meja. Kot doslej pa določitev najnižjih stopenj državam članicam omogoča, da določijo svoje nacionalne stopnje na ravni, za katero menijo, da ustreza njihovim nacionalnim okoliščinam in za vključitev njihovih nacionalnih politik, če je to ustrezno tudi zdravstvenih ciljev.

2) POSVETOVANJE Z ZAINTERESIRANIMI STRANMI IN OCENA UČINKA

- Posvetovanje z zainteresiranimi stranmi

Namen poročila Komisije dne 26. maja 2004 je bil, da Svetu, Evropskemu parlamentu in Evropskemu ekonomsko-socialnemu odboru omogoči razpravo o obravnavanih vprašanjih. Po razpravah med državami članicami v okviru Sveta je ta aprila 2005 predstavil svoje sklepne ugotovitve o poročilu Komisije, ki so:

– Velika večina držav članic meni, da bi boljše približevanje pomagalo zmanjšati izkrivljanje konkurence in goljufije, vendar so bili izraženi pomisleki glede ravni in smeri takega približevanja.

– Glede uvedbe pozitivne najmanjše stopnje za vse alkoholne pijače ni bilo mogoče doseči soglasja. Dvanajst držav članic je odločno proti vsakršnemu predlogu o uvedbi pozitivne najnižje stopnje za vino.

– Obstaja splošno zbližanje pogledov, da je treba najnižje trošarinske stopnje prilagoditi zaradi kritja inflacije in ponovne vzpostavitve njihove realne vrednosti.

– Velika večina držav članic meni, da zdravstveni in socialni vidiki ne bi smeli biti preveč odločilni pri določitvi stopenj.

Zato je Svet Komisijo pozval, „da pripravi predlog v zvezi s prilagoditvijo najnižjih trošarinskih stopenj zaradi preprečitve padca realne vrednosti najnižjih stopenj v Skupnosti, ki bi omogočil prehodno obdobje in odstopanja za tiste države članice, ki bi lahko imele težave pri zvišanju svojih stopenj; Komisija bi morala ustrezno upoštevati splošno politično občutljivost tega posebnega vprašanja“.

- Zbiranje in uporaba strokovnih mnenj

Glede na omejeno področje uporabe tega predloga ni bilo treba zbrati in uporabiti posebnega strokovnega znanja.

- Ocena učinka

Namen predloga je posodobiti sedanjo Direktivo 92/84/EGS z zvišanjem najnižjih stopenj, da bi bila ponovno vzpostavljena njihova realna vrednost, s katero se je strinjal Svet leta 1992, kar je minimalna zahteva, potrebna za zagotovitev pravilnega delovanja notranjega trga brez davčnih meja.

Komisija med pregledom, ki ga je opravila med pripravo svojega poročila 2004, ni opozorila na morebitna nova dejstva, ki bi bila v današnjih razmerah razlog proti taki prilagoditvi.

Vendar bi lahko ta prilagoditev povzročila težave nekaterim državam članicam, od katerih se zahteva, da v razmeroma kratkem času svoje nacionalne stopnje občutno zvišajo zaradi doseganja revaloriziranih najnižjih stopenj – glej spodnje tabele 2, 3 in 4. Za odpravo takih težav pa predlog vsebuje odstopanje, ki dovoljuje prehodno obdobje do 1. januarja 2010 za tiste države članice, pri čemer se taka prehodna obdobja določijo na podlagi potrebnih naporov zadevnih držav članic. Zaradi tega se predlaga objektivno merilo, izraženo z odstotkom, do katerega je treba zvišati sedanje nacionalne stopnje, da bi bile dosežene nove najnižje stopnje. Za tiste države članice, od katerih se zahteva, da svoje nacionalne stopnje zvišajo za več kakor 10 %, vendar manj kakor 20 %, se predlaga prehodno obdobje do 1. januarja 2009; za tiste države članice, od katerih se zahteva, da svoje nacionalne stopnje zvišajo za več kakor 20 %, se predlaga prehodno obdobje do 1. januarja 2010 (glej spodnji povzetek predlaganih ukrepov).

Ekonomske in socialne posledice predloga se lahko obravnavajo kakor minimalne. Pri pivu bi na primer bile posledice za Malto, Latvijo, Nemčijo, Luksemburg, Češko in Litvo, ki bi morale svoje nacionalne trošarinske stopnje zvišati za 0,01 EUR (en eurocent) na pol litra piva pri 5 vol. % alkohola najpozneje do 1. januarja 2010. Poleg tega pa glede malih in srednje velikih podjetij predpisi že obstajajo, na podlagi katerih lahko mala podjetja izkoristijo znižane stopnje[2], vendar to določijo zadevne države članice. To zvišanje bo zaradi posledične prilagoditve maloprodajnih cen za porabnika najverjetneje pomenilo manj kakor običajno letno stopnjo inflacije v EU.

3) PRAVNI ELEMENTI PREDLOGA

- Povzetek predlaganih ukrepov

Komisija predlaga:

– revalorizacijo najnižjih stopenj za alkohol, vmesne izdelke in pivo glede na inflacijo od leta 1993 do leta 2005, ki je na stopnji 31 %, z začetkom veljavnosti 1. januarja 2008.

Po podatkih Eurostata o letni stopnji spremembe HICP (harmoniziranega indeksa cen življenjskih potrebščin) je od leta 1993 do leta 2005 skupna stopnja inflacije v celotni EU za obdobje od 1. januarja 1993 do 31. decembra 2002 znašala 31 %. Zato dobimo z revalorizacijo najnižjih stopenj za ta odstotek zvišanja naslednje rezultate:

TABELA 1

Izdelek | Stopnja izražena na | Sedanja najnižja stopnja | Indeksirana najnižja stopnja na dan 31/12/2005 (sedanja stopnja x 1,31) |

Vino (mirno in peneče) | Hl | 0 € | 0 € |

Pivo | Plato stopnja na hl ali Stopnja alkohola na hl | 0,748 € ali 1,87 € | 0,98 € ali 2,45 € |

Vmesni izdelki | Hl | 45 € | 59 € |

Alkohol | Hl čistega alkohola | 550 € | 720 € |

Predlaga se, da spremembe začnejo veljati 1. januarja 2008. Tako bodo tiste države članice, na katere se te nanašajo, imele dovolj časa, da opravijo potrebne prilagoditve med postopkom letnega proračuna;

– omogočiti, in sicer na podlagi odstopanj, prehodno obdobje do 1. januarja 2010 za tiste države članice, ki bi lahko imele težave pri zvišanju svojih nacionalnih stopenj do 1. januarja 2008 zaradi doseganja revaloriziranih najnižjih stopenj.

Nacionalne stopnje, ki jih že uporablja večina držav članic, so višje od predlaganih revaloriziranih najnižjih stopenj, zato se od njih ne bo zahtevalo, da ukrepajo. Vendar pa so nacionalne stopnje, ki jih trenutno uporabljajo številne države članice, nižje od predlaganih revaloriziranih najnižjih stopenj, zato se bo od njih zahtevalo, da zvišajo svoje nacionalne stopnje:

TABELA 2 – PIVO

Države članice | Sedanje nacionalne stopnje EUR (1) (2) | % zvišanja, potrebnega za dosego nove najnižje stopnje 0,98 EUR plato or 245 EUR vol. |

plato | vol. |

Malta | 0,746 | 31,3 % |

Latvija | 1,87 | 31 % |

Nemčija | 0,787 | 24,5 % |

Luksemburg | 0,7933 | 23,5 % |

Češka | 0,81 | 20,9 % |

Litva | 2,03 | 20,6 % |

Španija | 0,91 | 7,7 % |

TABELA 3 – VMESNI IZDELKI

Države članice | Sedanje nacionalne stopnje EUR (1) (2) | % zvišanja, potrebnega za dosego nove najnižje stopnje – 59 EUR |

Grčija | 45 00 | 31 % |

Ciper | 45,89 | 28,5 % |

Malta | 46,57 | 26,6 % |

Portugalska | 54,57 | 8,1 % |

Španija | 55,53 | 6,2 % |

TABELA 4 – ALKOHOL

Države članice | Sedanje nacionalne stopnje EUR (1) (2) | % zvišanja, potrebnega za dosego nove najnižje stopnje – 720 EUR |

Ciper | 610,71 | 17,9 % |

Slovenija | 695,14 | 3,6 % |

Opombe pod črto:

(1) Za države članice, ki niso v euroobmočju, se uporabljajo menjalni tečaji, objavljeni v Uradnem listu Evropske unije – C 244 z dne 4.10.2005.

(2) Nacionalne stopnje držav članic so tiste, za katere je bilo sporočeno, da veljajo januarja 2006.

Treba je opozoriti, da ni nujno, da bodo imele vse te države članice težave pri zvišanju svojih nacionalnih stopenj zaradi doseganja revaloriziranih najnižjih stopenj do 1. januarja 2008, datuma začetka veljavnosti najnižjih revaloriziranih stopenj. Zaradi tega se ne predlaga, da bi bilo treba predvideti prehodno obdobje, kadar so zahtevana zvišanja zaradi doseganja revaloriziranih najnižjih stopenj manjša od 10 % in za katera je že zagotovljeno dovolj časa, tj. od sprejetja predloga do začetka njegove veljavnosti. Zato bi morala za zadevne države članice (Španijo, Portugalsko, in Slovenijo) potrebna zvišanja nacionalnih stopenj začeti veljati 1. januarja 2008 ali pred tem datumom. Toda za tiste države članice, ki bodo morale svoje nacionalne stopnje zvišati za več kakor 10 %, vendar manj kakor 20 %, se predlaga prehodno obdobje do 1. januarja 2010. Za tiste države članice, od katerih se zahteva, da svoje nacionalne stopnje zvišajo za več kakor 10 %, vendar manj kakor 20 %, se predlaga prehodno obdobje do 1. januarja 2009; za tiste države članice, od katerih se zahteva, da svoje nacionalne stopnje zvišajo za več kakor 20 %, se predlaga prehodno obdobje do 1. januarja 2010;

– določiti postopek pregleda v skladu s členom 8, tako da bo bolj prožen in manj težaven, ter podaljšati obdobje pregleda z 2 let na 4.

Ustrezno je vzpostaviti postopek pregleda, ki je bolj prožen in manj težaven, zlasti tako, da je Komisiji omogočeno presoditi, ali je poročilo upravičeno ali ne. Poleg tega je dveletno obdobje prekratko za potreben podroben pregled delovanja notranjega trga in drugih vidikov, ki jih je treba upoštevati v poročilu Komisije, ter za oblikovanje ustreznega načina za presojo sprememb zakonodaje držav članic. Za presojo vseh teh vidikov bi bilo štiriletno obdobje bolj ustrezno od sedaj veljavnega dveletnega.

- Pravna podlaga

Pogodba o ustanovitvi Evropske skupnosti in zlasti člen 93 Pogodbe.

- Načelo subsidiarnosti

Predlog se nanaša na področje skupnih pristojnosti Skupnosti in držav članic. Zato velja načelo subsidiarnosti. V skladu s ciljem predloga, ki je sprememba Direktive z zvišanjem najnižjih stopenj, s čimer bi bila ponovno vzpostavljena njihova realna vrednost, s katero se je strinjal Svet leta 1992 kakor z minimalno zahtevo, potrebno za zagotovitev pravilnega delovanja notranjega trga brez davčnih meja, je potreben pristop na ravni Skupnosti.

- Načelo sorazmernosti

Predlog je skladen z načelom sorazmernosti iz naslednjih razlogov.

Direktiva zvišuje najnižje stopnje, da bi bila ponovno vzpostavljena njihova realna vrednost, s katero se je strinjal Svet leta 1992 kakor z minimalno zahtevo, potrebno za zagotovitev pravilnega delovanja notranjega trga brez davčnih meja. Zato je potreben pristop na ravni Skupnosti. Države članice ohranijo pristojnost, da lahko nad najnižjimi stopnjami določijo svoje nacionalne trošarinske stopnje na ravni, za katero menijo, da ustreza njihovim nacionalnim okoliščinam.

- Izbira instrumentov

Predlagani instrumenti: direktiva

Druge oblike ne bi bile ustrezne, saj je namen predloga spremeniti nekatere člene sedanje Direktive 92/84/EGS. Zato je ustrezno, da je predlagani instrument Direktiva o spremembi Direktive 92/84/EGS.

4) PRORAČUNSKE POSLEDICE

Sprejetje predloga ne bo imelo nobenih posledic za proračun.

5) DODATNE INFORMACIJE

- Razveljavitev sedanje zakonodaje

Sprejetje predloga bo pomenilo spremembo sedanje zakonodaje, in ne njene razveljavitve.

- Primerjalna tabela

Od večine držav članic ne bo zahtevano ukrepanje v smislu izvajanja Direktive, saj so njihove nacionalne stopnje že skladne z revaloriziranimi najnižjimi stopnjami. Vendar bodo morale številne države članice nacionalne stopnje zvišati zaradi upoštevanja revaloriziranih najnižjih stopenj. Zaradi dobrega upravljanja pa se od držav članic zahteva, da Komisiji sporočijo besedilo nacionalnih predpisov, s katerimi so prenesle Direktivo, in s tem potrdijo svoje upoštevanje revaloriziranih najnižjih stopenj.

2006/0165 (CNS)

Predlog

DIREKTIVA SVETA

o spremembi Direktive Sveta 92/84/EGS o približevanju trošarinskih stopenj za alkohol in alkoholne pijače

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije[3],

ob upoštevanju mnenja Evropskega parlamenta[4],

ob upoštevanju mnenja Evropskega ekonomsko-socialnega odbora[5],

ob upoštevanju naslednjega:

1. Direktiva Sveta 92/84/EGS z dne 19. oktobra 1992 o približevanju trošarinskih stopenj za alkohol in alkoholne pijače[6] določa najnižje trošarinske stopnje, glede na katere je državam članicam omogočeno, da določijo svoje nacionalne stopnje na ravni, za katero menijo, da ustreza ciljem njihove nacionalne politike, tudi tistim, povezanim z zdravjem.

2. V skladu s členom 8 navedene direktive je bil opravljen pregled trošarinskih stopenj za alkohol in alkoholne pijače.

3. V prvem poročilo o tem z dne 13. septembra 1995[7] je Komisija opozorila na nekatere težave, sledil pa mu je postopek posvetovanja, v katerem so sodelovali nacionalni organi, predstavniki gospodarstva in interesne skupine.

4. Navedena posvetovanja so bila podlaga za drugo poročilo Komisije[8], ki je bilo predloženo 26. maja 2004. V poročilu je bilo ugotovljeno, da je za zagotovitev pravilnega delovanja notranjega trga v različnih državah članicah potrebna večja konvergentnost trošarin, zlasti v zvezi z morebitnim izkrivljanjem konkurence in goljufijami.

5. V zvezi s tem je treba kriti razlike zaradi padca realne vrednosti najnižjih trošarinskih stopenj za alkohol in alkoholne pijače v Skupnosti. Zato je treba najnižje stopnje zvišati v skladu z inflacijo.

6. Za zmanjšanje težav, ki bi jih lahko imele tiste države članice, ki bi morale občutno zvišati svoje nacionalne stopnje zaradi doseganja novih najnižjih stopenj, je ustrezno predvideti prehodna obdobja.

7. Prav tako je treba postopek pregleda določiti tako, da bo bolj prožen in manj težaven, ter prilagoditi pogostnost pregledov. Zdajšnje dveletno obdobje je prekratko za ustrezno presojo sprememb v zakonodaji držav članic. Pregledi bi morali biti opravljeni vsaka štiri leta.

8. Direktivo 92/84/ES je torej treba ustrezno spremeniti –

SPREJEL NASLEDNJO DIREKTIVO:

Člen 1

Direktiva 92/84/EGS se spremeni:

(1) člen 1 se nadomesti z naslednjim besedilom:

„Člen 1

Države članice začnejo najpozneje 1. januarja 2008 uporabljati najnižje trošarinske stopnje v skladu s pravili te direktive.“

(2) v členu 3(1) se prvi pododstavek nadomesti z naslednjim besedilom:

„Od 1. januarja 2008 znaša minimalna trošarinska stopnja za alkohol in alkohol, vsebovan v pijačah, razen v tistih iz členov 4, 5 in 6, 720 EUR na hektoliter čistega alkohola.“

(3) člen 4 se nadomesti z naslednjim besedilom:

„Člen 4

Od 1. januarja 2008 je najnižja trošarinska stopnja za vmesne izdelke 59 EUR na hektoliter izdelka.“

(4) člen 6 se nadomesti z naslednjim besedilom:

„Člen 6

Od 1. januarja 2008 je najnižja trošarinska stopnja za pivo ena od naslednjih stopenj, ki je določena glede na končni izdelek:

(a) 0,98 EUR za eno plato stopnjo na hektoliter;

(b) 2,45 EUR za en odstotek prostorninske vsebnosti alkohola na hektoliter.“

(5) vstavi se člen 7a:

„Člen 7a

Z odstopanjem od člena 1 bo od držav članic, ki so 31. decembra 2007 uporabljale trošarinsko stopnjo na ravni, pri kateri bi bilo potrebno zvišanje 10 % ali več, zato da bi bile dosežene najnižje stopnje, določene v členih 3, 4 in 6, lahko odložijo uporabo najnižjih trošarinskih stopenj do 1. januarja 2009. Kadar bi bilo potrebno zvišanje za 20 % ali več, se lahko odloži uporaba najnižjih trošarinskih stopenj do 1. januarja 2010.“

(6) člen 8 se nadomesti z naslednjim besedilom:

„Člen 8

Komisija vsaka štiri leta, prvič pa najpozneje do 31. decembra 2010, pregleda trošarinske stopnje, določene s to direktivo. Kadar je to ustrezno, pripravi poročilo ali predlog. Svet sprejme potrebne ukrepe v skladu s členom 93 Pogodbe.

Člen 2Prenos

1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 2007. Komisiji takoj predložijo besedila navedenih predpisov ter primerjalno tabelo med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije .

Člen 4

Ta direktiva je naslovljena na države članice.

V Bruslju, […]

Za Svet

Predsednik

[…]

[1] Pristna vrsta HICP se začne z indeksom za leto 1997. Podatki pred letom 1997 temeljijo na približku HICP. Uporabljene so bile naslednje letne stopnje spremembe HICP: 1993: 3,4 %; 1994: 2,8 %; 1995: 2,8 %; 1996: 2,4 %; 1997: 1,7 %; 1998: 1,3 %; 1999: 1,2 %; 2000: 1,9 %; 2001: 2,2 %; 2002: 2,1 %; 2003: 2,0 %; 2004: 2,0 %; 2005: 2,1 %.

[2] UL L 316 z dne 31.10.1992, str 21. Člena 4 in 22 Direktive Sveta 92/83/EGS o uskladitvi strukture trošarin za alkohol in alkoholne pijače.

[3] UL C […], […], str. […].

[4] UL C […], […], str. […].

[5] UL C […], […], str. […].

[6] UL L 316, 31.10.1992, str. 29.

[7] COM(1995) 285.

[8] COM(2004) 223.